
DARBU ORGANIZĀCIJAS PROJEKTS

Darbu organizācijas projekts sagatavots pamatojoties uz būvprojekta “Siltumtīklu pārbūve starp siltuma kamerām K-10-5 un K-10a-12 (pie ēkas Meirānu ielā 8), Rīgā.” ietvertajiem inženierrisinājumiem un saskaņā ar MK noteikumu Nr. 529 prasībām. Būvdarbu organizēšanas projekta izstrādē ņemti vērā Ministru kabineta noteikumi, kā arī spēkā esošas celtniecības normas un atbildīgo iestāžu izsniegtie tehniskie noteikumi.

Darbu organizācijas projektam ir direktīvs raksturs, to precizē būvuzņēmējs, izstrādājot DVP, atbilstoši sev izvēlētai būvniecības tehnoloģijai, darbu ātrumam, paredzētajiem būvdarbu mehānismiem u.c. specifikai, bet ievērojot DOP noteikto projekta realizācijas secību, nemazinot darba aizsardzības un ugunsdrošības prasības un neapdraudot vidi.
Darbu organizēšanas projekts izstrādāts, lai: 
· nodrošinātu racionālu un kvalitatīvu būvdarbu izpildi atbilstoši Latvijas Republikas normatīvo aktu prasībām;
· sniegtu informāciju par būvdarbu veikšanas laikā veicamajiem darba aizsardzības, darba drošības tehnikas un ugunsdrošības pasākumiem;
· novērstu esošo inženierkomunikāciju bojājumus būvdarbu veikšanas laikā;
· nodrošinātu būvdarbu izpildes higiēniskumu, nekaitīgumu cilvēku veselībai un apkārtējai videi.

 BŪVDARBU VEIKŠANAS VIETU NOROBEŽOŠANA

Lai izvairītos no cilvēku iekļūšanas bīstamajās zonās, tās jānorobežo ar aizsargnožogojumiem atbilstoši Latvijas valsts standarta nosacījumiem, kurš nosaka funkcionālas nozīmes nožogojumu ar aizsargājošām, drošības un brīdinājuma funkcijām, kā arī nožogojumu uzstādīšanas vietu (iekšējo un ārējo) un stiprinājuma veidus. 
SATIKSMES ORGANIZĀCIJA BŪVDARBU LAIKĀ.
 
Pārbūvējamie siltumtīkli šķērso Meirānu ielas brauktuvi.  

Pa Meirānu ielu organizēta sabiedriskā transporta kustība – autobuss Nr.13. Būvdarbu laikā nodrošināt nepārtrauktu sabiedriskā transporta kustību un esošo pieturvietu darbību. 






1.būvdarbu etapā paredzēta esošās virszemes siltumtrases demontāža virs Meirānu ielas brauktuves. Demontāžu paredzēts veikt nakts laikā, kad nekursē sabiedriskais transports. Šajā laikā paredzēta transporta kustības slēgšana, uzstādot attiecīgas ceļa zīmes.

Būvdarbu 2. etapā paredzēta siltumtrases elementu un balsta Nr.168 demontāža pie Rīgas Siltuma sūkņu stacijas. Projektētās bezkanālu siltumtrases izbūve līdz Meirānu ielas brauktuves vidusdaļai. Šo būvdarbu laikā satiksmi paredzēts organizēt pa vienu braukšanas joslu (ne šaurāku kā 3.5 metri), būvdarbu teritoriju norobežojot ar būvdarbu žogu un uzstādot attiecīgas ceļa zīmes. Pēc siltumtrases izbūves būvgrāvi aizbērt.

Būvdarbu 3. etapā paredzēta siltumtrases elementu un balstu Nr.167 un Nr.166 demontāža Meirānu ielas pretējā pusē projektētās bezkanālu siltumtrases izbūve līdz Meirānu ielas brauktuves vidusdaļai. Šo būvdarbu laikā satiksmi paredzēts organizēt pa vienu braukšanas joslu (ne šaurāku kā 3.5 metri), būvdarbu teritoriju norobežojot ar būvdarbu žogu un uzstādot attiecīgas ceļa zīmes. Pēc siltumtrases izbūves būvgrāvi aizbērt.


Meirānu ielas brauktuves asfaltbetona seguma dilumkārtu ieklāt nakts laikā, kad nekursē sabiedriskais transports.
Būvdarbu laikā darbuzņēmējam jānodrošina operatīvā transporta netraucēta piekļuve visām ēkām un būvēm.
Darbuzņēmējam jānodrošina nepieciešamā pieeja uzņēmuma infrastruktūras objektiem saskaņā ar prasībām, ko izvirzījis pasūtītājs un varas iestādes, nepieciešams saskaņot darbu veikšanas projektu.

Satiksmes organizācijas un darba vietas aprīkojuma tehniskie līdzekļi jāuzstāda ne ātrāk kā vienu dienu pirms darbu uzsākšanas.
VIDES AIZSARDZĪBAS PASĀKUMI
Būvdarbi organizējami un veicami tā, lai kaitējums videi būtu iespējami mazāks. Vides un dabas resursu aizsardzības, sanitārajās un drošības aizsargjoslās būvdarbi veicami un organizējami, ievērojot tiesību aktos noteiktos ierobežojumus un prasības.

Veicot zemes darbus, maksimāli jāsaglabā augsnes virskārta, kuru jāizmanto zālāju un stādījumu atjaunošanai. Izrakto grunti novietot kaudzēs blakus tranšejām un izmantot atpakaļ aizbēršanai. Aizliegts izveidot pagaidu caurbrauktuves, kas iznīcina augsnes kārtu un nav paredzēta augsnes atjaunošanas pasākumi.

Būvdarbu veikšanas procesā nav pieļaujama būvprojektā neparedzētu stādījumu ierīkošana, kā arī saglabājamo koku bojāšana.
 Koku aizsardzība. 

· Saglabājamo koku stumbru aizsardzība: saglabājamo koku stumbri jāiežogo ar vismaz 2m augstiem un 25mm bieziem dēļu vairogiem. Koku stumbrus aizliegts apbērt ar zemi. Nepieciešamības gadījumā saglabāt esošo siltumtīklu kanālu vai kanāla malu, to izvērtējot un precizējot uz vietas būvniecības laikā.

· Saglabājamo koku sakņu aizsardzība: rakšanas darbus koku sakņu zonā, kur sakņu diametrs ir 1cm un lielāks, atļauts veikt tikai ar lāpstu. Nedrīkst pieļaut atrakto sakņu iekalšanu. Sausā laikā saknes mitrina un piesedz. Koku sakņu zonā aizliegts kraut un uzglabāt būvmateriālus, būvgružus.
Degvielas un eļļas novietnes jāparedz vietās, kur ir ciets segums, kas nepieļautu šo vielu iesūkšanos augsnē.

Būvniecības procesā jāveic pasākumi, lai objekta teritorija netiktu piesārņota un piegružota ar būvatkritumiem. Aizliegts sadedzināt būvgružus un citus atkritumus, kā arī tos aprakt būvlaukumā. Būvgruži jāsavāc ar kastu un konteineru palīdzību. Veicamie pasākumi teritorijas uzturēšanai kārtībā:
· plāna izstrādāšana būvatkritumu apsaimniekošanai;
· līguma noslēgšana vai atļaujas saņemšana būvgružu utilizācijai, pārstrādei vai izgāztuves izmantošanai;
· savlaicīga atbilstošu konteineru pasūtīšana, uzstādīšana, uzturēšana kārtībā, izvešana, utt.;
· pareiza būvmateriālu nokraušana un uzglabāšana ņemot vērā piegādātāja norādījumus, esošās materiālu novietošanas vietas reljefa īpatnības, materiālu specifiku, utt.;
Nav pieļaujama ūdens novadīšana pašteces ceļā un nesagatavotās gultnēs. Tranšejās ieplūdušos grunts-ūdeņus un virsūdeņus atsūknē ar sūkņiem. Atsūknētā gruntsūdens novadīšana pilsētas lietus kanalizācijā, iepriekš saskaņojot to Rīgas domes Ārtelpas un mobilitātes departamentā. Pagaidu drenāža tranšejā cauruļu montāžas laikā jāplāno un jāuzstāda, ņemot vērā izrakuma stabilitāti un nepieciešamību nodrošināt darba apstākļus sausā tranšejā, kā arī drenāžas iespaidu uz apkārtējo vidi. 
KVALITĀTES KONTROLE UN NODROŠINĀŠANA
Par būvdarbu kvalitāti ir atbildīgs būvuzņēmējs. Būvdarbu kvalitāte nedrīkst būt zemāka par Latvijas būvnormatīvos, apbūves noteikumos un citos normatīvajos aktos noteiktajiem būvdarbu kvalitātes rādītājiem.

Būvdarbu kvalitātes kontrole jāveic saskaņā ar būvuzņēmēja izstrādātiem, atbilstoši veicamo darbu veidam un apjomam, kvalitātes kontroles plāniem. Būvdarbu kvalitātes kontrole ietver:
· būvdarbu veikšanas dokumentācijas, piegādāto materiālu, izstrādājumu un konstrukciju, ierīču, mehānismu un līdzīgu iekārtu sākotnējo kontroli; 
· atsevišķu darba operāciju vai darba procesa tehnoloģisko kontroli; 
· pabeigtā (nododamā) darba veida vai būvdarbu cikla (konstrukciju elementa) noslēguma kontroli.
Pabeigtos nozīmīgo konstrukciju elementus un segtos darbus, kā arī izbūvētās ugunsdrošībai nozīmīgas inženiertehniskās sistēmas pieņem ekspluatācijā ar pieņemšanas aktu.
Nav pieļaujama veicamo darbu uzsākšana, ja pasūtītāja un būvuzņēmēja pārstāvji nav sastādījuši un darbu izpildes vietā parakstījuši iepriekšējo segto darbu pieņemšanas aktu.

Ja būvniecības gaitā veidojas pārtraukums, kura laikā iespējami ar aktu pieņemto segto darbu bojājumi, pirms darbu uzsākšanas veicama atkārtota iepriekš veikto segto darbu kvalitātes pārbaude un sastādāms attiecīgs akts.

BŪVDARBU ĢENERĀLPLĀNS

Būvdarbu organizācijai par pamatu ņemts būvprojekta inženierrisinājumu daļā izstrādātais ģenerālplāns (SAT-2), kā arī būvprojektam pievienotais topogrāfiskais plāns, kurā norādīts esošo un plānoto inženiertīklu izvietojums.

Būvdarbi organizējami ievērojot celtniecības darbu tehnoloģijas un procesa secīgumu. Detalizētu darbu secīgumu izstrādā Būvuzņēmējs būvdarbu kalendārajā plānā.

Būvdarbu sagatavošanas procesā veicami visi organizatoriskie pasākumi, kā arī darbi būvlaukumā un ārpus tā, lai nodrošinātu būvdarbu sekmīgu norisi un visu iesaistīto būvdarbu dalībnieku saskaņotu darbību. 

Pirms būvdarbu uzsākšanas galvenais būvuzņēmējs veic visus teritorijas aizsardzības darbu pret nelabvēlīgām dabas un ģeoloģiskā parādībām (applūšana, noslīdeņi, utt.), kuru veikšana tiek iekļauta darbu veikšanas projektā.
Vietās, kur izbūvējamās siltumtrases tranšejas ir tuvāk par 2.5m no būvēm, inženierbūvēm, inženierkomunikācijām (tai skaitā ēkas, balsti, stabi, kontakttīklu balsti u.c.) un ielu brauktuvēm, paredzēt būvgrāvju nostiprināšanu ar rievsienu ierīkošanu vai citu analogu metožu pielietošanu.
Galvenais būvuzņēmējs iezīmē un norobežo bīstamās zonas, nosprauž esošo pazemes komunikāciju robežas, kā arī nodrošina transportam un gājējiem drošu pārvietošanos un pieeju esošām būvēm un infrastruktūras objektiem. Minētie pasākumi iekļaujami darbu veikšanas projektā un nepieciešamības gadījumā saskaņojami ar attiecīgajām uzraudzības institūcijām komunikāciju un būvju īpašniekiem vai apsaimniekotājiem. 

Būvdarbu sagatavošanas posmā jāveic darbi, kuros ietilpst:
· būvniecības teritorijas sagatavošana, attīrīšana;
· apstādījumu aizsardzība un pārstādīšana;
· augsnes virskārtas noņemšana;
· esošo inženiertīklu atvienošana un pārvietošana;
· pagaidu komunikāciju un būvju celtniecība;
· tranšeju malu nožogošana un marķēšana;
· pagaidu pāreju ierīkošana uzstādot tiltiņus gājējiem;
· pirms darbu uzsākšanas, visiem darbu veicējiem izskaidro darba drošības tehnikas noteikumus, kuri jāievēro šāda veida būvdarbos saskaņā ar Latvijas Republikas būvnormatīviem.

Materiālu piegādes objektā jāorganizē, saskaņojot to laikus ar atbildīgo būvdarbu vadītāju un ņemot vērā celtniecības – montāžas darbu grafiku, lai tikti nodrošināta kravas izkraušana nekavējot celtniecības darbus un neapgrūtinot autotransporta un gājēju satiksmi.
MONTĀŽAS DARBI 

Siltumtīklu montāža jāveic atbilstoši cauruļu ražotājfirmas tehniskajām prasībām.
Veicot montāžas darbus, censties novērst nepamatotu izmantojamās tehnikas iekšdedzes dzinēju darbību, lai novērstu gaisa un augsnes piesārņojumu.

Būvuzņēmējam jāatbild par montāžas darbiem:
· saskaņā ar būvprojektu;
· jānodrošina adekvātu strādājošo, cita personāla un jebkādu trešo pušu drošību objektā;
· lai montāžai un ekspluatācijai nebūtu kaitīgu seku uz citām celtnēm vai inženiertīkliem.

Būvuzņēmējam jābūt pārliecinātam, ka visi darbi var tikt veikti saskaņā ar minētajām prasībām, pretējā gadījumā, tam nekavējoties jāinformē pasūtītājs par iespējamajām problēmām.
Ja montāžas posmā nepieciešams izdarīt izmaiņas būvprojektā, būvuzņēmējam jānodrošina, lai tas tiktu izdarīts, saskaņojot ar būvprojekta vadītāju.

Jāievēro ražotāja instrukcijas attiecība uz individuālo komponentu sastāvdaļām, daudzumu, maisīšanas intensitāti, sākuma laiku, reakcijas laiku, sacietēšanas laiku, kā arī tehnoloģiskā procesa laiku. Apkārtējās vides un materiāla temperatūrai jāatbilst ražotāja prasībām. 
LABIEKĀRTOŠANAS DARBI

Būvniecības laikā skartās teritorijas labiekārtošanas darbi (ielu, ietvju, pagalmu uc.), veicami saskaņā ar būvprojektā izstrādātajiem segumu atjaunošanas plāniem un konstruktīvajiem griezumiem (skat. projekta SAT sadaļu), ievērojot Rīgas domes saistošos noteikumus Nr. RD-23-217-sn “Par Rīgas valstspilsētas pašvaldības īpašumā esošo ceļu pārvaldību”.
Jāpārliecinās par to, vai virsmu atjaunošana visā garumā zem cauruļvadiem tikusi veikta saskaņā ar būvprojekta nosacījumiem. Šai pārbaudei jāietver arī celtniecības darbu teritorijai blakus esošās vietas, uz kurām iespaidu atstājuši cauruļu ieguldīšanas darbi, tai skaitā transportēšanas un citi uzglabāšanas laukumi.

Visā izrakuma platumā zem asfalta un bruģa virsmām tiek noklāts nesaistītu minerālmateriālu maisījums noteiktajā biezumā. Lai izvairītos no vēlākas virsmu nosēšanās, ir svarīgi veikt sablīvēšanu līdz noteiktajai pakāpei. Vietās, kur esošās virsmas paceltas vai rakšana notikusi zem tām, virsmas jānoņem un saskaņā ar instrukcijām jāveic to atjaunošana. Pirms virsmas seguma uzklāšanas, noblietētais grants vai smilšu slānis rūpīgi jāizlīdzina. Ceļu segums jāuzklāj vienādā līmenī ar blakus esošo. 

Apmales un plāksnes jāatjauno pēc pasūtītāja noteiktajām instrukcijām. Zālāji jānolīdzina, jānogrābj akmeņi, virsma jāizlīdzina un vieta jāapsēj, vai arī ja tiks izmantots sagatavots zāles segums, tas jānoklāj un jāaplaista. Augi jāatjauno saskaņā ar paredzētajiem nosacījumiem.
DARBA AIZSARDZĪBA

Būvlaukuma ģenerālais būvuzņēmējs ir atbildīgs par to, ka tiek izstrādāti konkrētā būvlaukuma iekšējās kārtības, darba drošības, ugunsdrošības un apsardzes noteikumi, ievērojot un nepārkāpjot normatīvos aktus. Ar izstrādātajiem noteikumiem jāiepazīstina visus darbuzņēmējus un būvniecības procesā iesaistītās personas, kuru darbs saistīts ar būvobjekta apmeklēšanu.

Par darba aizsardzību būvlaukumā ir atbildīgs galvenā būvuzņēmēja nozīmētais atbildīgais darbu vadītājs, bet par atsevišķiem darbu veidiem – darbuzņēmēju atbildīgie darbu vadītāji. Atbildīgais darbu vadītājs ievēro darba aizsardzības koordinatora vai koordinatoru, kuri norīkoti atbilstoši normatīvajiem aktiem, norādījumus.

Būvuzņēmējs nodrošina drošības pasākumus – darba vietu un bīstamo zonu nožogojumu, brīdinājuma zīmju un uzrakstu izvietošanu. Būvdarbu apjoms un specifika ļauj optimāli risināt celtnieku darba aizsardzības, drošības tehnikas, ražošanas higiēnas un objekta ugunsdrošības jautājumus:
· strādnieku atpūtas un ģērbšanās konteineru novietošana teritorijā (turpat arī rokas instrumentu un mazgabarīta materiālu uzglabāšana);
· vispārējo celtniecības darbu laikā ugunsdrošībai ieteicams izvietot rokas ugunsdzēšamos aparātus;
· ārējai ugunsdrošībai paredzēts izmantot esošos ugunsdzēsības hidrantus;
· mobilo pārvietojamo tualešu novietošana teritorijā;
· mazgāšanās vietas ierīkošana teritorijā;
· teritorijā izveidot pagaidu krautnes celtnieku izmantojamiem būvmateriāliem.
Nepieciešamo tualetes kabīņu, roku mazgājamo konteineru (strādniekiem) skaitu nosaka būvuzņēmējs, vadoties pēc plānotā strādnieku skaita.
MONTĀŽAS DARBI AUGSTUMĀ 

Siltumtīklu demontāža paredzēta veikt 4-6 metru augstumā. Darbus paredzēts veikt izmantojot sastatnes vai pacēlājus. Izmantojami tikai sertificēti un tehniski nebojāti palīglīdzekļi.

Darba organizēšana veicot būvdarbus augstumā, jāievēro MK noteikumus Nr.143 ”Darba aizsardzības prasības, strādājot augstumā”. Saskaņā ar šiem noteikumiem jāievēro drošības prasības lietojot sastatnes un pacēlājus. Būvuzņēmējam strādājošie jānodrošina ar kolektīvajiem un individuālajiem aizsardzības līdzekļiem.

Pirms būvdarbu uzsākšanas veicama nodarbināto apmācība, instruktāža un konsultēšana. Darba devējs, darba devēja norīkota persona vai darba aizsardzības speciālists izsniedz nodarbinātajiem norīkojumu darbam augstumā paaugstinātas bīstamības apstākļos (pielikums MK noteikumi Nr.143 ”Darba aizsardzības prasības, strādājot augstumā”) vai līdzvērtīgu dokumentu, ja paredzēts veikt darbu piecu metru augstumā un augstāk no grunts, pārseguma, atbalsta platformas vai citas konstrukcijas, kam nav aizsargnožogojuma vai darba veikšanai nepieciešams iziet ārpus aizsargnožogojuma.

IETEICAMAIS DARBU VEIKŠANAS PROJEKTA SASTĀVS

1. Darbu veikšanas kalendārais grafiks;
2. Būvdarbu ģenerālplāns;
3. Sagatavošanas darbu un būvdarbu apraksts;
4. Galveno būvmašīnu darba grafiks;
5. Nepieciešamo speciālistu saraksts darbu veikšanai būvobjektā;
6. Darba aizsardzības, drošības tehnikas, ražošanas higiēnas un ugunsdrošības pasākumu tehniskie risinājumi (saskaņā ar LR būvniecībai saistošiem ar darba aizsardzību obligātajiem normatīvajiem aktiem);
7. Darbaspēka kustības grafiks.

Darba veikšanas projektu izstrādāt atbilstoši Ministru kabineta 19.08.2014. noteikumi Nr. 500 “Vispārīgie būvnoteikumi” prasībām.
Būvprojekta DOP  daļas vadītājs :                      /Valdis Karlevics sert. Nr. 1-00326/[image: image1.png]

